Document ID: 32009D0799

KOMISSION PÄÄTÖS,
tehty 29 päivänä lokakuuta 2009,
eräistä Kiinasta tuotavien eläinperäisten tuotteiden suojatoimenpiteistä tehdyn päätöksen 2002/994/EY muuttamisesta
(tiedoksiannettu numerolla K(2009) 8243)
(ETA:n kannalta merkityksellinen teksti)
(2009/799/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (1) ja erityisesti sen 22 artiklan 6 kohdan,
sekä katsoo seuraavaa:
(1)
Eräistä Kiinasta tuotaviin eläinperäisiin tuotteisiin liittyvistä suojatoimenpiteistä 20 päivänä joulukuuta 2002 tehty komission päätös 2002/994/EY (2) koskee kaikkia Kiinasta tuotuja eläinperäisiä tuotteita, jotka on tarkoitettu elintarvikkeeksi tai rehuksi.
(2)
Kyseisen päätöksen 3 artiklan mukaisesti jäsenvaltioiden on sallittava päätöksen liitteessä olevassa II osassa lueteltujen tuotteiden tuonti, jos niiden mukana on Kiinan toimivaltaisen viranomaisen antama ilmoitus siitä, että jokaiselle erälle on tehty ennen lähetystä kemiallinen testi sen varmistamiseksi, että kyseiset tuotteet eivät vaaranna ihmisten terveyttä. Kyseinen testi on suoritettava erityisesti kloramfenikolin sekä nitrofuraanin ja sen aineenvaihduntatuotteiden havaitsemiseksi.
(3)
Kolmansien maiden neuvoston direktiivin 96/23/EY mukaisesti esittämien jäämiä koskevien valvontasuunnitelmien hyväksymisestä tehdyn päätöksen 2004/432/EY muuttamisesta 1 päivänä lokakuuta 2008 tehdyllä komission päätöksellä 2008/772/EY (3) muutettiin komission päätöstä 2004/432/EY (4), jotta voitaisiin ottaa huomioon Kiinan toimivaltaisten viranomaisten toimittama jäämiä koskeva valvontasuunnitelma yhteisöön vietäväksi tarkoitettujen kananmunien osalta.
(4)
Munat ja munatuotteet olisi sen vuoksi sisällytettävä päätöksen 2002/994/EY liitteessä olevassa II osassa esitettyyn tuoteluetteloon, ja kyseistä päätöstä olisi muutettava.
(5)
Kiinasta peräisin olevien munien ja munatuotteiden tuontia yhteisöön koskevaa lupaa sovelletaan rajoittamatta muiden kansanterveyteen tai eläinten terveyteen liittyvistä syistä annettujen terveystoimenpiteiden soveltamista.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Lisätään päätöksen 2002/994/EY liitteessä olevaan II osaan seuraava luetelmakohta:
”-
munat ja munatuotteet”.
2 artikla
Tämä päätös on osoitettu kaikille jäsenvaltioille.
Tehty Brysselissä 29 päivänä lokakuuta 2009.

Labels: 17
0
3
6
18